PTT ขยายเวลาลดราคา LPG อีก 3 เดือน พร้อมตรึงราคา NGV เพิ่ม 1 เดือน ร่วมสู้วิกฤตโควิด-19
PTT ขยายเวลาลดราคา LPG อีก 3 เดือน พร้อมตรึงราคา NGV เพิ่ม 1 เดือน ร่วมสู้วิกฤตโควิด-19
24 มิ.ย. 2563

นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า ด้วยสถานการณ์การแพร่ระบาดของไวรัสโควิด-19 และความผันผวนของสถานการณ์ราคาน้ำมันในตลาดโลก ได้ส่งผลกระทบต่อความเป็นอยู่ของประชาชนคนไทยเป็นอย่างมาก ที่ประชุมคณะกรรมการ PTT จึงมีมติเห็นชอบขยายระยะเวลาการสนับสนุนส่วนลดก๊าซหุงต้ม (LPG) แก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐจำนวน 100 บาท/คน/เดือน ต่อไปอีก 3 เดือน จนถึงเดือนกันยายน 2563
นอกจากนี้ ที่ประชุมคณะกรรมการ PTT ยังเห็นชอบขยายระยะเวลาการให้ส่วนลดราคาขายปลีก NGV สำหรับรถโดยสารสาธารณะ โดยอุดหนุนราคาขายปลีก NGV สำหรับรถโดยสารสาธารณะ 4.69 บาทต่อกิโลกรัม จากราคาขายปลีกในปัจจุบัน 15.31 บาท/กก. (เป็นราคา 10.62 บาท/กก.) ต่อไปอีก 1 เดือน จนถึงเดือนกรกฎาคม 2563 ภายใต้งบประมาณกว่า 600 ล้านบาท
“การขยายเวลาสนับสนุนส่วนลดก๊าซหุงต้มแก่ผู้มีรายได้น้อย กลุ่มร้านค้า หาบเร่ แผงลอยอาหาร ที่มีบัตรสวัสดิการแห่งรัฐ และการขยายเวลาให้ส่วนลดราคาขายปลีกNGVสำหรับรถโดยสารสาธารณะ เป็นการขานรับนโยบายรัฐบาล และเป็นหนึ่งในมาตรการ เพื่อร่วมบรรเทาความเดือดร้อนประชาชน 
นอกจากนี้ ปตท. ยังได้ริเริ่ม โครงการ “ชุมชนยิ้มได้” รวมพลังสร้างรอยยิ้มเพื่อชุมชนไทย โดยช่วยเหลือชุมชนทั่วประเทศ ที่กำลังประสบปัญหาในการจัดจำหน่ายสินค้าและบริการ โดยใช้ศักยภาพช่องทางประชาสัมพันธ์ออนไลน์ของ ปตท. อาทิFacebook : PTT News, We Love PTTและPTT Group LINE Officialเพื่อสร้างการรับรู้ ส่งเสริมโอกาสทางการตลาดของสินค้าชุมชนเครือข่าย”